Návrh na vymenovanie členov a stálych expertov
Rady vlády Slovenskej republiky pre vedu a techniku

Vláda Slovenskej republiky na svojom rokovaní dňa 29. marca 2006 schválila “Štatút Rady vlády Slovenskej republiky pre vedu a techniku“  (uznesenie vlády č. 277). 

Uvedený štatút stanovuje aj zloženie Rady vlády Slovenskej republiky pre vedu a techniku (ďalej len „rada vlády“),  ktoré je nasledujúce:
•	predseda rady vlády 
-	minister školstva Slovenskej republiky,
•	podpredsedovia rady vlády 
-	minister financií Slovenskej republiky,
-	minister hospodárstva Slovenskej republiky,
•	členovia rady vlády 
-	prezident Slovenskej rektorskej konferencie,
-	predseda Rady vysokých škôl,
-	predseda Slovenskej akadémie vied,
-	riaditeľ Agentúry na podporu výskumu a vývoja,
-	3 zástupcovia súkromného sektora vymenovaní vládou Slovenskej republiky.

Rokovaní rady vlády sa podľa štatútu zúčastňujú aj stáli experti s poradným hlasom. Počet stálych expertov je 6 v nasledujúcom zložení:
a)	expert z oblasti prírodných vied,
b)	expert z oblasti pôdohospodárskych vied,
c)	expert z oblasti technických vied,
d)	expert z oblasti spoločenských vied,
e)	expert z oblasti humanitných vied,
f)	expert z oblasti lekárskych vied.

Troch zástupcov súkromného sektora a šiestich stálych expertov vymenúva a odvoláva vláda na návrh ministra školstva Slovenskej republiky (podľa čl. 4, ods. 6 a čl. 5, ods. 2 štatútu).

	V súlade s uznesením 277/2006 boli o navrhnutie členov a stálych expertov rady vlády oslovené všetky ministerstvá,  ostatné ústredné orgány štátnej správy SR, Slovenská akadémia vied, Rada vysokých škôl, Slovenská rektorská konferencia, Asociácia zamestnávateľských zväzov a združení SR a Republiková únia zamestnávateľov: 

Z obdržaných návrhov boli v súlade s požiadavkami kladenými na člena a stáleho experta rady vlády stanovenými v liste ministra školstva (osobná excelentnosť, schopnosť koncepčného a nadhľadového prístupu k práci, dostatočne vysoká pozícia a vysoký odborný kredit vo svojej inštitúcii, skúsenosti a schopnosti s riadením a participáciou v medzinárodných a domácich projektoch výskumu a vývoja) identifikovaní 3 najvhodnejší zástupcovia súkromného sektora pre vykonávanie funkcie člena rady vlády a 6 stálych expertov rady vlády pre jednotlivé oblasti vedy a techniky. Ich zoznam s uvedením miesta ich pôsobenia je uvedený v nasledujúcej tabuľke:

Návrh členov rady vlády – zástupcov súkromného sektora	
Meno a tituly  nominovaného	Pôsobenie	
Ing. Jozef Buday, CSc.	generálny riaditeľ EVPU (Elektrotechnický a výskumný a projektový ústav), a.s.,  Nová Dubnica, člen Prezídia Zväzu priemyslu Slovenska, prezident, Zväzu priemyselných výskumných a vývojových organizácií	
Ing. Róbert Šimončič, CSc. 	generálny riaditeľ Microsoft Slovakia, Bratislava	
Dr.h.c. Ing. Jozef Pittner, PhD.	predseda Predstavenstva ŽHS, a.s. Žiar nad Hronom	
	
Návrh stálych expertov rady vlády	
z oblasti prírodných vied	
prof. RNDr. Anton Gáplovský, DrSc.	dekan Prírodovedeckej fakulty UK Bratislava	
z oblasti pôdohospodárskych vied	
prof. Ing. Štefan Mihina, PhD.	riaditeľ Agentúry Akadémie pôdohospodárskych vied	
z oblasti technických vied	
prof. RNDr. Ľudovít Molnár, DrSc.	dekan Fakulty informatiky a informačných technológií STU Bratislava	
z oblasti lekárskych vied	
prof. MUDr. Lukáš Plank, PhD.	predseda Vedeckej rady Ministerstva zdravotníctva SR, Bratislava; prednosta ústavu patologickej anatómie a 1. prodekan Jesseniovej lekárskej fakulty UK v Martine	
z oblasti spoločenských vied	
prof. Július Horváth, PhD. 	Stredoeurópska univerzita, Budapešť	
z oblasti humanitných vied	
PhDr. Gabriela Kiliánová, CSc.	Etnologický ústav SAV Bratislava	

Členov a stálych expertov rady vlády nominovaných podľa čl. 4, ods. 4, písm. e) a podľa čl. 5, ods.1 štatútu vymenúva a odvoláva vláda Slovenskej republiky na návrh ministra školstva. V súlade s uvedeným predkladá minister školstva na vymenovanie vládou Slovenskej republiky hore uvedených navrhnutých členov a stálych expertov rady vlády.